ม้าผยองที่อาบูดาบี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....ฐาปนา
สถานที่ซึ่งมีเครื่องเล่นมากมายหลายอย่างนั้น บ้านเรานิยมเรียกว่า สวนสนุก แต่ต่างประเทศส่วนใหญ่เรียกว่า ธีมปาร์ก ซึ่งอาจจะไม่จำเป็นต้องเป็นสวนสนุกที่มีเครื่องเล่น แต่มีลักษณะเฉพาะเจาะจงที่ผู้เข้าไปเยือนจะได้รับความพอใจ ความเพลิดเพลินกลับมา โดยธีมปาร์กที่ดังๆ ของโลกก็น่าจะเป็น ดิสนีย์แลนด์ และยูนิเวอร์แซล สตูดิโอ ซึ่งมีการเปิดให้บริการแล้วในหลายประเทศ ส่วนใหญ่เน้นการให้ความสนุกสนานแก่เด็กๆ และครอบครัว ด้วยตัวละครหรือตัวการ์ตูนดังจากภาพยนตร์ต่างๆ ในเครือ
ระยะหลังๆ มานี้มีผู้เปิดธีมปาร์กด้วยรูปแบบใหม่ๆ กันมากขึ้น เช่น เมื่อเดือนที่แล้วก็มีการเปิดให้บริการ “เดอะ วิซาร์ดดิงเวิลด์ ออฟ แฮร์รี่ พอตเตอร์” ธีมปาร์กที่ได้แรงบันดาลใจมาจากนิยายดังเรื่องแฮร์รี่ พอตเตอร์ จนกลายเป็นภาพยนตร์หลายภาค และเปิดสวนสนุกที่สหรัฐอเมริกาในที่สุด
ดังที่ได้กล่าวมาแล้วว่าสวนสนุก หรือธีมปาร์กส่วนใหญ่เน้นบริการเด็กๆ แต่ธีมปาร์กที่เพิ่งจะมีการเปิดแถลงข่าวไปเมื่อสัปดาห์ที่ผ่านมานี้ เป็นธีมปาร์กที่เชื่อว่าหนุ่มๆ น่าจะชอบ นั่นคือสวนสนุกของเฟอร์รารี
ใช่แล้ว เฟอร์รารี ยี่ห้อรถหรูจากอิตาลี ปะตราม้าลำพองที่หนุ่มๆ หลายคนใฝ่ฝันอยากเป็นเจ้าของกันนั่นแหละ
สำนักข่าวเอเอฟพีรายงานมาจากกรุงอาบูดาบี สหรัฐอาหรับเอมิเรตส์ว่า “เฟอร์รารี เวิลด์” ธีมปาร์กที่มีกำหนดเปิดให้บริการอย่างเป็นทางการในปลายเดือน ต.ค.นี้ น่าจะเป็นเครื่องล่อใจใหม่สำหรับอุตสาหกรรมท่องเที่ยวของอาบูดาบีได้เป็นอย่างดี ด้วยเครื่องเล่นต่างๆ ที่ทำให้ลูกค้ารู้สึกเหมือนได้ “ซิ่ง” ไปกับความแรงของเฟอร์รารี เช่น เครื่องเล่นที่จะวิ่งฉิวด้วยความเร็วสูงสุด 240 กิโลเมตรต่อชั่วโมง เสมือนหนึ่งการได้ขับรถฟอร์มูลาวันที่คนธรรมดาซึ่งไม่ใช่นักแข่งรถคงจะไม่มีโอกาสได้สัมผัส รวมถึงเครื่องเล่นอื่นๆ อีกมากมายที่น่าจะทำให้สนุกกันได้ทั้งวัน
ด้วยรูปลักษณ์ที่เป็นลักษณะคล้ายโดมสามเหลี่ยมมหึมา ทำให้สวนสนุกสีแดงสดแห่งนี้เป็นธีมปาร์กในร่มที่ใหญ่ที่สุดในโลก แต่ เคลาส์ ฟรีแมนด์ ผู้จัดการทั่วไปของเฟอร์รารี เวิลด์ ก็บอกว่า แม้จะเป็นสวนสนุกในร่ม แต่ก็จะให้ความรู้สึกเร้าใจได้ไม่แพ้การได้ออกไปโลดโผนกับบรรยากาศภายนอก
“ลืมไปได้เลยว่าคุณกำลังอยู่ในอาคารหรือตัวตึก เพราะหลังคาของที่นี่สูงตั้ง 3550 เมตร เหนือหัวคุณขึ้นไป โดยไม่มีเสาหรืออะไรที่เกะกะสายตานัก” ฟรีแมนด์ กล่าว ในขณะที่ทางการอาบูดาบีก็หวังว่าธีมปาร์กแห่งนี้จะช่วยนำนักท่องเที่ยวจากทั่วทุกมุมโลกให้มาที่นี่
นอกจากที่ได้กล่าวไปแล้วว่ามันจะเป็นธีมปาร์กในร่มที่ใหญ่ที่สุดในโลก สวนสนุกแห่งนี้ยังจะเป็นที่สุดในอีกทางหนึ่ง คือ ด้านบนของหลังคาสีแดงสดนั้นจะมีสัญลักษณ์เฟอร์รารีที่คุ้นตากันดีอยู่บนนั้น ในฐานะโลโก้เฟอร์รารีที่ใหญ่ที่สุดในโลกด้วย เรียกว่าสะใจคอเฟอร์รารีกันไปเต็มๆ เลยทีเดียว
แม้จะยังต้องรออีก 23 เดือน กว่าธีมปาร์กแห่งนี้จะพร้อมเปิดบริการ แต่ผู้บริหารก็คาดว่ามันจะทำเงิน สร้างกำไรได้แน่นอน ซึ่งหากมองที่จุดเด่นของการเป็นธีมปาร์กที่ไม่เหมือนใครแล้ว ก็น่าจะมีความเป็นไปได้สูงที่เฟอร์รารี เวิลด์ จะเป็นสถานที่สำคัญในการรองรับนักท่องเที่ยวที่มาเยือนสหรัฐอาหรับเอมิเรตส์ในไม่ช้านี้ เหมือนที่ดิสนีย์แลนด์ และยูนิเวอร์แซล ได้สร้างจุดเด่นแบบนี้มาแล้วในหลายเมืองทั่วโลก และล่าสุดยูนิเวอร์แซลก็ได้เปิดสวนสนุกแห่งใหม่ใกล้ๆ บ้านเรา คือที่สิงคโปร์ ซึ่งก็กำลังเป็นจุดเด่นใหม่ด้านการท่องเที่ยวที่กำลังถูกโปรโมตอย่างหนัก
สำหรับประเทศไทยมีการพูดกันมาหลายครั้งว่าอาจจะมีผู้สนใจมาเปิดธีมปาร์ก แต่เอาเข้าจริงๆ ก็ยังไม่เกิดแบบจริงจัง ซึ่งหลายคนบอกว่าเป็นเพราะอากาศร้อนของเมืองไทยที่ยากจะเปิดธีมปาร์กที่ดึงนักท่องเที่ยวได้อย่างเต็มที่ตลอดปีเหมือนเมืองที่อากาศเย็นกว่านี้ แต่ถ้ามองจากกรณีของอาบูดาบีก็จะเห็นได้ชัดว่าการเปิดเป็นธีมปาร์กในร่มก็เป็นทางออกที่ดีสำหรับประเทศที่อากาศร้อน จึงทำให้เชื่อได้ว่าหากจะลงทุนกันจริงๆ ก็น่าจะพอทำได้ แต่คงต้องเน้นการหาลูกค้าต่างชาติกันหน่อย เพราะแทบทุกแห่งของธีมปาร์กทั่วโลกมักจะเก็บค่าเข้าและค่าเครื่องเล่นแพงเสียจนคนในประเทศตัวเองไม่ค่อยเข้าเท่าไหร่ แต่ก็กลายเป็นสิ่งดึงดูดนักท่องเที่ยวต่างชาติได้ดี
หากจะมองจากประเทศที่ได้ชื่อว่าเป็นหนึ่งในประเทศที่มีธีมปาร์กมากที่สุดในโลกคือญี่ปุ่นแล้ว บางทีเราอาจไม่จำเป็นต้องสร้างธีมปาร์กขนาดใหญ่โตมโหฬารถึงจะดึงนักท่องเที่ยวได้ เพราะญี่ปุ่นก็ทำให้เห็นมาแล้วว่าธีมปาร์กในร่มหลายแห่งก็สามารถสร้างได้ในพื้นที่เล็กๆ แต่สิ่งที่สำคัญมากกว่าคือ ความคิดสร้างสรรค์ที่จะทำให้เกิดความน่าสนใจขึ้น และไม่จำเป็นด้วยซ้ำไปที่จะต้องมีเครื่องเล่น อย่างกรณีของพิพิธภัณฑ์ราเมง พิพิธภัณฑ์ทาโกะยากิ พิพิธภัณฑ์เกี๊ยวซ่า พิพิธภัณฑ์ของหวาน ธีมปาร์กออนเซน ฯลฯ และอีกหลากหลายที่มีการเปิดในหลายเมืองของญี่ปุ่น ก็ใช้พื้นที่เล็กๆ ลงทุนไม่มาก แต่สามารถดึงดูดนักท่องเที่ยวได้เป็นกอบเป็นกำ เพราะ “เด่น” ที่แนวคิด
แล้วทำไมธีมปาร์กดีๆ จะเกิดขึ้นในประเทศไทยเพื่อดึงดูดทั้งคนไทยและนักท่องเที่ยวต่างชาติบ้างไม่ได้เล่า?